**Notă informativă**

**la proiectul de Lege pentru modificarea și completarea**

**unor acte legislative**

1. **Condițiile ce au impus elaborarea proiectului și finalitățile urmărite.**

Proiectul legii este elaborat întru necesitatea armonizării prevederilor legislației din domeniul dreptului de autor și drepturilor conexe (Legea nr. 139 din 02.07.2010 privind dreptul de autor și drepturile conexe (Legea nr. 139/2010)și Legea nr. 114 din 03.07.2014 cu privire la Agenția de Stat pentru Proprietatea Intelectuală (Legea nr. 114/2014)) la reglementările acquis-ului comunitar relevant, precum și în scopul asigurării unui nivel adecvat de protecție a intereselor titularilor dreptului de autor și ai drepturilor conexe și consolidării activității organizațiilor de gestiune colectivă.

Drepturile de autor reprezintă temelia economică a industriei creative, stimulând inovarea, activitatea creativă, investițiile și producția. Astfel, dreptul de autor și drepturile conexe reprezintă un mijloc important pentru asigurarea recompensării activităților din sectorul creativ.

Reglementările adoptate la nivelul Uniunii Europene în domeniul dreptului de autor și drepturilor conexe au menirea de a oferi un grad ridicat de protecție titularilor de drepturi, prin instituirea unui cadru legal care oferă posibilitatea valorificării operelor protejate de aceste drepturi.

În esență, reglementările propuse au drept scop:

- armonizarea legislației din domeniul dreptului de autor și drepturilor conexe cu prevederile legislației Uniunii Europene;

- responsabilizarea părților implicate în procesul de colectare și achitare a remunerației compensatorii pentru echipamentele concepute pentru realizarea de copii sau reproducerii reprografice, precum și pentru suporturile materiale pe care se pot realiza și stoca înregistrări sonore și audiovizuale;

- extinderea listei de echipamente și suporturi materiale ce pot fi utilizate în scopul reproducerii unei opere publicate legal, cât și stabilirea unui cuantum diferențiat pentru acestea în dependență de modul de funcționalitate;

- stabilirea unui mecanism clar de colectare, repartizare și achitare a remunerației de către organizațiile de gestiune colectivă;

- sporirea gradului de transparență în activitatea organizațiilor de gestiune colectivă;

- stabilirea reglementărilor privind controlul funcționării organizațiilor de gestiune colectivă, precum și a prevederilor privind sancționarea organizațiilor de gestiune colectivă în cazul încălcării de către acestea a prevederilor legii privind dreptul de autor și drepturile conexe.

1. **Principalele prevederi ale proiectului:**

La articolul 3 din Legea nr. 139/2010 se propune completarea cu noțiuni noi care au drept scop explicarea conceptelor utilizate pe tot cuprinsul proiectului, majoritatea dintre acestea reprezentând transpunerea legislației comunitare.

La articolul 4 din Lege se propune concretizarea atribuțiilor Agenției de Stat pentru Proprietatea Intelectuală (AGEPI) în domeniul dreptului de autor și drepturilor conexe, reieșind din amendamentele operate în partea ce ține de achitarea remunerației compensatorii pentru reproducerea operelor în scopuri personale, precum și la capitolul privind gestiunea colectivă.

Astfel, potrivit Legii nr. 139/2010, organizația de gestiune colectivă își desfășoară activitatea dacă este înregistrată în conformitate cu prevederile legislației în vigoare și este avizată în calitate de organizație de gestiune colectivă de către AGEPI. Prin eliberarea avizului organizației de gestiune colectivă, AGEPI în numele statului își asumă gestionarea eficientă a drepturilor de autor și drepturilor conexe de către respectiva organizație. Mai mult, potrivit art. 4 alin. (1) lit. h) din Legea nr. 139/2010 și art. 7 alin. (2) lit. s) din Legea nr. 114/2014, pe lângă atribuția de avizare a organizațiilor de gestiune colectivă, AGEPI monitorizează și supraveghează activitatea acestora. Respectiv, prerogativele enunțate justifică calitatea de observator a AGEPI în organele de conducere ale organizațiilor de gestiune colectivă.

Referitor la atribuția AGEPI de a asigura aplicarea regulilor de gestiune colectivă, aceasta se va realiza doar în cazul în care în rezultatul procedurii de avizare a organizațiilor de gestiune colectivă niciuna dintre ele nu a întrunit condițiile de avizare stabilite, precum și în cazul în care nu au înlăturat neregulile depistate în urma efectuării controlului funcționării activității organizațiilor de gestiune colectivă. Prin urmare, în asemenea situații, această prerogativă îi va acorda posibilitatea AGEPI să realizeze regulile de gestiune colectivă în vederea evitării unui eventual blocaj în partea ce ține de funcționarea eficientă a sistemului de gestiune colectivă.

Amendamentele propuse la art. 11 din Legea nr. 139/2010 au drept scop transpunerea atât a unor prevederi comunitare, cât și ajustarea unor reglementări care presupun o aplicabilitate defectuoasă. Prin urmare, la alin. (3) se propune precizarea că drept condiție de epuizare a dreptului de distribuire a operei să se realizeze „cu autorizarea autorului”. Acest amendament are ca bază prevederile art. 6 din Acordul Organizației Mondiale a Proprietății Intelectuale (OMPI) privind dreptul de autor din 20.12.1996, ratificat de către Republica Moldova prin Hotărârea Parlamentului nr. 1452-XIII din 28.01.1998, precum și Decizia Curții Constituționale de inadmisibilitate a sesizării nr. 29g/2017 privind excepția de neconstituționalitate a art. 11 alin. (3) din Legea nr. 139/2010.

Modificarea alin. (5) și completarea cu alin. (61) din articolul prenotat presupune transpunerea parțială a *Directivei nr. 93/83/CEE a Consiliului din 27 septembrie 1993 privind coordonarea anumitor norme referitoare la dreptul de autor și drepturile conexe aplicabile difuzării de programe prin satelit și retransmisiei prin cablu* (Directivei nr. 93/83/CEE).

Reieșind din considerentul că cuantumul remunerației de autor, în speță, pentru retransmisia prin cablu, trebuie să fie condiționată de valorificarea unei opere, se impune modificarea alin. (5). Astfel, plățile pentru accesul tehnic, precum și pentru menținerea și deservirea echipamentului utilizat pentru realizarea retransmisiei nu pot constitui drept bază de calcul pentru remunerația de autor pentru retransmisia prin cablu.

În prezent, cuantumul minim al remunerației de autor pentru dreptul de retransmisie, constituie 5,6% din suma încasată de la abonați (3,2% - dreptul de autor și 2,4% - drepturile conexe) sau prin acord - taxa lunară sau trimestrială pentru întreg volumul de emisiuni, stabilită în contract, conform Hotărârii Guvernului nr. 641 din 12.07.2001 despre tarifele minime ale remunerației de autor. De menționat că, acesta constituie cuantumul minim de la care părțile pot negocia suma remunerației pentru dreptul de retransmisie. Din considerentul că cuantumul maxim nu este reglementat, în practică se aplică într-o manieră incorectă și unilaterală această prevederea legală. Astfel, pentru remedierea acestei situații se propune completarea art. 11 din Legea nr.139/2010 cu alin. (51), fapt ce presupune indicarea expresă la nivel de lege a remunerației de autor pentru dreptul de retransmisie, în cuantum de 2% din veniturile obținute din activitatea de retransmisie a serviciilor de programe, fără TVA, dar nu mai puțin de 0,5 lei per abonat pe lună.

Drept bază pentru stabilirea respectivului cuantum a constituit Studiul ”Evoluția Pieței de Comunicații Electronice în anul 2016” elaborat de Agenția Națională pentru Reglementarea în Comunicații Electronice și Tehnologia Informației (ANRCETI) în baza datelor statistice pentru anul 2016 prezentate de către furnizorii autorizați de rețele și servicii de comunicații electronice. Potrivit Studiului ANRCETI, în anul 2016 au fost înregistrați 270 mii de abonați la serviciile TV cu plată (TV prin cablu și IP TV), iar venitul lunar per abonat constituie 46,4 lei. Drept urmare, valoarea pieței serviciilor TV contra plată constituie 151,8 mln. lei.

Astfel, cuantumul de 2% pentru dreptul de retransmisie fără TVA se consideră a fi unul rezonabil, respectiv, în baza acestui calcul, suma anuală colectată de către organizația de gestiune colectivă avizată cu acest drept ar constitui aproximativ 3 036 000 lei.

Modificarea alin. (6) din articolul prenotat constă în ajustarea referinței la prevederea legală ce permite părților de a apela la Comisia de mediere sau la Arbitrajul specializat în domeniul proprietății intelectuale în vederea soluționării unor eventuale litigii între părți ce țin de determinarea cuantumului remunerației de autor pentru dreptul de retransmisie prin cablu.

Propunerea de completare a articolului cu alineatul 61 are drept scop transpunerea art. 10 din *Directiva nr. 93/83/CEE,* din care rezultă că nu se achită remunerație de autor pentru retransmisia prin cablu de către un organism de radiodifuziune sau televiziune asupra propriilor transmisiuni, indiferent dacă drepturile în cauză îi aparțin sau i-au fost transferate de către alți titulari de drept de autor și/sau de drepturi conexe.

Capitolul III din Legea nr. 139/2010 identifică excepțiile și limitările drepturilor patrimoniale, printre acestea fiind reproducerea operelor în scopuri personale/copia privată (art. 26) și reproducerea reprografică de către biblioteci, arhive și alte instituții(art.27).

*Directiva 2001/29/CE a Parlamentului European și a Consiliului din 22 mai 2001 privind armonizarea anumitor aspecte ale dreptului de autor și drepturilor conexe în societatea informațională* permite statelor membre să prevadă o excepție de la dreptul de reproducere pentru anumite tipuri de reproduceri ale materialelor audio, vizuale și audiovizuale pentru uz personal sau o limitare a acestui drept, însoțită de o compensație echitabilă, orice taxe fiind calculate pe baza posibilelor prejudicii cauzate titularilor de drepturi prin actul de copiere privată.

*Rezoluția Parlamentului European din 27 februarie 2014 referitoare la taxele pentru copierea privată(2013/2114(INI))* prevede că statele membre în care se percep taxe ar trebui să simplifice și să armonizeze valoarea acestor taxe.

Implementarea redacției actuale a art. 26 din Legea nr. 139/2010 a provocat opinii contradictorii referitor la obligația de achitare a remunerației compensatorii de către persoanele fizice și juridice care produc sau importă orice echipament și suporturi materiale care pot fi utilizate pentru efectuarea unor reproduceri în scopuri personale a operelor publicate legal, inclusiv și în raport cu lista echipamentelor și suporturilor materiale care pot fi utilizate pentru reproducerea operelor în scopuri personale și pentru care se achită remunerația compensatorie, acest aspect generând unele litigii dintre organizațiile de gestiune colectivă și importatorii de echipamente și suporturi materiale.

În speță, în conformitate cu art. 26 alin. (1) din Legea nr. 139/2010, reproducerea unei opere publicate legal se permite fără consimțământul autorului sau al altui titular al dreptului de autor, dar cu plata unei remunerații compensatorii, atunci când reproducerea este făcută de o persoană fizică exclusiv pentru uz personal și dacă nu urmărește obținerea vreunui avantaj comercial direct sau indirect.

Ca rezultat, pentru reproducerea în scopuri personale a unei opere publicate legal, persoanele fizice și juridice care produc sau importă orice echipament (audio, videomagnetofoane, drivere pentru discuri, etc.) și suporturi materiale (suporturi pentru imprimarea sonoră și/sau video, casete, discuri laser, compact-discuri, etc.) care pot fi utilizate pentru efectuarea unor atare reproduceri, achită remunerația compensatorie în cuantum de cel puțin 3% din suma încasată din vânzarea (revânzarea) echipamentelor și suporturilor respective, până la punerea acestora în circulație (adică, până a le include în rețeaua de distribuire, imediat după producerea sau importul acestora).

Dreptul la remunerație compensatorie poate fi exercitat exclusiv prin intermediul unei organizații de gestiune colectivă a drepturilor patrimoniale, iar producătorii și importatorii, la punerea în circulație a echipamentului și a suporturilor menționate supra, trebuie să informeze organizația de gestiune colectivă despre plata remunerației compensatorii, punând la dispoziția acesteia documentele necesare care indică numărul de unități de echipamente și/sau de suporturi produse ori importate, precum și datele privind identitatea distribuitorilor care au pus sau prin intermediul cărora au fost puse în circulație echipamentul ori suporturile.

Diferențe de abordare în raport cu aplicabilitatea prevederilor art. 26 din Legea nr. 139/2010 s-au evidențiat în special în partea ce ține de achitarea a cel puțin 3% din suma încasată din vânzarea (revânzarea) echipamentelor și a suporturilor materiale (art. 26 alin. (6) lit. b) din Legea nr. 139/2010), precum și în privința încadrării unor anumite echipamente și suporturi materiale cu funcții de reproducere în aria obiectelor supuse achitării remunerației compensatorii, motivându-se că atât Legea nr. 139/2010, cât și un alt act normativ subordonat nu prevede lista exhaustivă a echipamentelor și suporturilor materiale pentru a căror import sau producere este necesară achitarea remunerației compensatorii.

Inițial această problematică a fost abordată la nivelul Comisiei Naționale de Proprietate Intelectuală, în rezultat, potrivit Hotărârii nr. 4 din 02.05.2017 a Comisiei Naționale de Proprietate Intelectuală, s-a dispus inițierea elaborării și promovării de către AGEPI a proiectului Hotărârii Guvernului privind lista echipamentelor și suporturilor materiale pentru care se datorează remunerația compensatorie specificată în art. 26 alin. (3) din Legea nr. 139/2010, precum și cuantumul acestei remunerații. Necesitatea unui act normativ care să prevadă exhaustiv lista echipamentelor și suporturilor materiale pentru care se datorează remunerația compensatorie a fost expusă și de către Comisia cultură, educație, cercetare, tineret, sport și mass-media din cadrul Parlamentului Republicii Moldova*.*

Ca rezultat, pentru a se exclude orice divergențe de interpretare a normelor legale, AGEPI a elaborat și publicat pe pagina sa oficială proiectul de Hotărâre a Guvernului privind Lista echipamentelor și suporturilor materiale pentru care se datorează remunerația compensatorie pentru copia privată, precum și cuantumul acestei remunerații, pentru a permite tuturor părților interesate să prezinte propuneri pe marginea acestuia, fiind organizată și o rundă de dezbateri cu participarea reprezentanților mediului privat și ai organizațiilor de gestiune colectivă. Astfel, în cadrul acestor dezbateri a fost discutat pe larg subiectul remunerației compensatorii pentru reproducerea operelor în scopuri personale, iar participanții au recunoscut importanța sistemului de copie privată, corectitudinea acestuia și necesitatea existenței lui, reieșind din faptul că acesta păstrează echilibrul dintre drepturile și obligațiile autorilor care beneficiază de remunerația compensatorie, pe de o parte, și drepturile și obligațiile persoanelor fizice și juridice ce produc sau importă orice echipament și suporturi materiale care pot fi utilizate pentru efectuarea de reproduceri în scopuri personale și au obligația să achite această remunerație, pe de altă parte.

Totodată, participanții la dezbateri și-au exprimat dezacordul în ceea ce privește cuantumul remunerației compensatorii prevăzut de Legea nr. 139/2010, de cel puțin 3% din suma încasată din vânzarea (revânzarea) a orice echipamente și suporturi materiale care pot fi utilizate pentru efectuarea unor reproduceri a operelor publicate legal în scopuri personale, menționând că stabilirea remunerației în valoare procentuală din suma încasată din vânzarea echipamentelor și suporturilor materiale este inechitabilă, totodată, reprezentând o povară financiară destul de însemnată pentru sectorul privat. Astfel, s-a propus stabilirea unui tarif diferențiat al remunerației compensatorii pentru fiecare echipament și suport material, așa încât acesta să nu fie calculat din valoarea echipamentului, însă doar pentru părți componente.

Pornind de la premisa faptului că norma legală urmează să fie clară, pentru a se exclude orice echivoc, precum și întru evitarea în perspectivă și a altor dificultăți de aplicare, se impune modificarea inițială a art. 26 din Legea nr. 139/2010, inclusiv prin revizuirea integrală a mecanismului în acest sens la nivelul normelor primare, care, ulterior va permite Guvernului asigurarea dezvoltării și implementării acestora.

În context, se propune următorul mecanism vis-a-vis de aplicabilitatea art. 26 din Legea nr. 139/2010:

În scopul responsabilizării importatorilor de echipamente și suporturilor materiale (în continuare, mărfuri) în vederea achitării remunerației compensatorii pentru reproducerea operelor în scopuri personale se propune stabilirea unui termen concret în interiorul căruia urmează să-și onoreze această obligație.

Subsecvent, pentru o maximă transparență în procesul de repartizare și achitare efectivă a remunerației compensatorii de către organizația de gestiune colectivă astfel desemnată (colectorul unic) se propune ca aceasta să se transfere la un cont special deschis de AGEPI. Serviciul Vamal va comunica trimestrial AGEPI, la solicitare, datele privind importul echipamentelor și suporturilor materiale care pot fi utilizate pentru efectuarea unor copii private. La rândul său, AGEPI urmează să transfere trimestrial la contul colectorului unic remunerația compensatorie acumulată, respectiv, acesta după deducerea cheltuielilor aferente gestionării drepturilor, este obligat să achite efectiv autorilor/titularilor de drepturi sumele ce reies din repartizare timp de 3 luni de la data transferului remunerației de către AGEPI, cu reținerea comisionului bancar.

Concomitent, AGEPI va deține o listă a autorilor și titularilor de drepturi autohtoni care au dreptul exclusiv la remunerație compensatorie, inclusiv care va conține informații privind cuantumul remunerației compensatorii acumulate și achitată acestora.

De menționat că, se propune acordarea temeiului legal Guvernului de a aproba Lista echipamentelor și suporturilor materiale care pot fi utilizate pentru efectuarea reproducerilor unei opere publicate legal, respectiv, se optează pentru extinderea acestei liste, iar în consecință se impune revizuirea cuantumului remunerației convenite, care în prezent, potrivit alin. (6) lit. b) din art. 26, constituie 3% din suma încasată din vânzarea (revânzarea) acestora.

Drept bază pentru elaborarea Listei prenotate va constitui Nomenclatura combinată a mărfurilor, adoptată prin Legea nr. 172 din 25.07.2014, cu indicarea codurilor pozițiilor tarifare corespunzătoare în dependență de funcția și destinația principală, caracteristicile tehnice și capacitățile de stocare. Cuantumul remunerației compensatorii pentru reproducerea operelor în scopuri personale se va stabili pentru fiecare echipament sau suport material în parte, însă care nu va depăși limita maximă stabilită la nivel de lege. Baza de calcul a remunerației compensatorii este reflectată în Analiza Preliminară a Impactului de Reglementare, care este parte integrantă a prezentei note informative.

Stabilirea diferențiată a remunerației compensatorii pentru echipamente, se efectuează reieșind din faptul că prețul echipamentelor multifuncționale este determinat, în cea mai mare măsură, de componente care nu pot și nu sunt utilizate în scopul copierii private. Echipamentele multifuncționale posedă și alte funcții  decât cea de înregistrare și/sau reproducere a sunetului și/sau a imaginilor. Noțiunile ce definesc echipamentele unifuncționale și multifuncționale, precum și diferențele dintre acestea au fost propuse a se completa la art. 3 din prezentul proiect de Lege. Totodată, o delimitare nemijlocită dintre aceste două tipuri de echipamente se va efectua prin Hotărârea de Guvern, reieșind din Nomenclatura combinată a mărfurilor.

Amendamentele operate la art. 27 prevăd un mecanism pentru reproducerea reprografică similar celui propus la art. 26 din proiectul de Lege.

Potrivit art. 28 lit. h) din Legea nr. 139/2010, este permis fără consimțământul autorului sau al altui titular al dreptului de autor și fără plata vreunei remunerații utilizarea operelor în folosul persoanelor cu deficiențe vizuale, având legătură directă cu deficiența respectivă și fiind de natură necomercială, în măsura justificată de o astfel de utilizare.

În cadrul Conferinței Diplomatice de la Marrakesh, Maroc, care a avut loc în perioada 16-30 iunie 2013, la data de 27 iunie 2013 a fost adoptat Tratatul pentru facilitarea accesului la operele publicate ale persoanelor nevăzătoare cu deficiențe de vedere sau cu alte dificultăți de citire a materialelor imprimate (în continuare, Tratat), ratificat de către Republica Moldova prin Legea nr. 240 din 23.11.2017.

Tratatul în cauză reglementează protecția juridică prin acordarea facilităților unor categorii de persoane, precum și stabilește norme privind beneficiarii protecției, limitările și excepțiile din legislațiile naționale privind exemplarele în format accesibil, rolul entităților responsabile din domeniu, măsurile tehnologice de protecție, etc.

Prin intermediul Tratatului, Republica Moldova și-a asumat obligația de a oferi șanse egale tuturor persoanelor, de a respecta și recunoaște drepturile persoanelor cu dizabilități și de a beneficia de măsuri care să le asigure integrarea socială și profesională.

În același timp, potrivit clauzelor Tratatului, părțile contractante trebuie să prevadă în legislația națională privind dreptul de autor limitări sau excepții de la dreptul de reproducere, dreptul de distribuție și dreptul de comunicare publică, după cum este stabilit în Tratatul OMPI privind dreptul de autor, pentru a facilita disponibilitatea operelor sub formă de exemplare în format accesibil pentru persoanele beneficiare. Limitările sau excepțiile prevăzute în legislația națională trebuie să permită introducerea modificărilor necesare pentru a asigura accesul la operă într-un format alternativ.

Prin urmare, propunerea de modificare a art. 28 lit. h) din Lege presupune ajustarea acestuia prevederilor Tratatului.

Propunerea privind excluderea art. 47 din redacția în vigoare a Legii nr. 139/2010, are ca bază prevederile art. 8, potrivit cărora protecția dreptului de autor nu se extinde asupra expresiilor folclorice, respectiv remunerația de autor poate fi achitată doar pentru operele protejate.

Printre modificările de bază și conceptuale care se regăsesc în prezentul proiect de act legislativ se identifică și expunerea într-o nouă redacție a **Capitolului VII “Gestiunea colectivă a drepturilor patrimoniale de autor și drepturilor conexe”** în vederea transpunerii unor prevederi din *Directiva 2014/26/UE a Parlamentului European și a Consiliului din 26 februarie 2014 privind gestiunea colectivă a drepturilor conexe și acordarea de licențe multiteritoriale pentru drepturile asupra operelor muzicale pentru utilizare online pe piața internă* (Directiva 2014/26/UE).

Promovarea dialogului și cooperarea între organizațiile de gestiune colectivă a drepturilor de autor și conexe în scopul de a promova disponibilitatea operelor și a altor elemente protejate și transferul de redevențe pentru utilizarea acestor opere sau a altor elemente protejate constituie un obiectiv ce se regăsește în art. 291 din Planul național de acțiuni privind implementarea Acordului de Asociere RM-UE pentru anii 2017-2019, aprobat prin Hotărârea Guvernului nr. 1472 din 30.12.2016.

Directiva nr. 2014/26/UE a fost adoptată în scopul creării unui cadru legal unitar și coerent cu privire la modul de organizare, funcționare și desfășurare a activității organizațiilor de gestiune colectivă a drepturilor de autor și a drepturilor conexe, asigurând standarde înalte de administrare, gestiune financiară, transparență, raportare, precum și crearea cadrului de supraveghere al organizațiilor de gestiune colectivă.

Pentru protejarea intereselor titularilor dreptului de autor și drepturilor conexe, este necesară ajustarea normelor naționale referitoare la gestionarea acestor drepturi.

Utilizarea operelor protejate prin dreptul de autor și drepturile conexe necesită acordarea de licențe de către diferiți titulari ai drepturilor de autor, aceștia, având posibilitatea alegerii între gestiunea individuală sau colectivă a drepturilor deținute.

Deși un titular de drepturi poate opta pentru gestiunea individuală a acestora, totuși, statutul de membru al unei organizații de gestiune colectivă asigură respectarea dreptului de autor și a drepturilor conexe, colectarea remunerațiilor pentru valorificarea acestor drepturi, precum și repartizarea sumelor cuvenite fiecărui titular de drepturi.

Prin urmare, reglementarea funcționării organizațiilor de gestiune colectivă într-o manieră unitară și coerentă este o condiție esențială pentru asigurarea transparenței activității acestora și pentru responsabilizarea față de membrii lor și de titularii de drepturi.

În cadrul unui sistem de gestiune colectivă, titularii de drepturi autorizează organizațiile de gestiune colectivă să controleze utilizarea drepturilor lor, să negocieze cu potențialii utilizatori, să le acorde licențele în schimbul plății unei remunerații corespunzătoare, fixate pe baza unor condiții potrivite, să colecteze această remunerație și să o repartizeze între diferiți titulari de drepturi.

Astfel, esența funcționării oricărei organizații de gestiune colectivă constă în asigurarea legăturii între autori și utilizatorii operelor protejate, deoarece ele garantează, pe de o parte, autorilor achitarea remunerației pentru utilizarea operelor lor, iar pe de altă parte, facilitează activitatea utilizatorilor, deoarece printr-un singur acord achită remunerația datorată tuturor autorilor.

Este clar că prin sistemul de gestiune colectivă titularii de drepturi nu mai dețin decât un control indirect asupra unor aspecte ale exercitării drepturilor lor, dar dacă acest sistem funcționează corect, organizațiile de gestiune colectivă nu mai sunt doar un simplu „instrument eficace de colectare și repartizare a remunerațiilor”, dar au și sarcina de a asigura efectiv promovarea intereselor morale ale autorilor și apărarea intereselor lor patrimoniale.

Pe lângă avantajele oferite titularilor de drepturi, sistemul gestiunii colective oferă mari avantaje și utilizatorilor, care, în acest fel, pot avea ușor acces la operele de care au nevoie, de la o sursă unică și cu cheltuieli puține, dat fiind faptul că gestiunea colectivă simplifică negocierile cu utilizatorii ca și controlul utilizărilor și colectarea remunerațiilor.

Organizația de gestiune colectivă are statut de persoană juridică și se înființează prin liberă asociere și nemijlocit de către titularii dreptului de autor și/sau ai drepturilor conexe, care fie devin membri ai acestor organizații, fie le deleagă împuterniciri printr-un contract în formă scrisă.

Prin urmare, după cum am menționat supra, pentru a-și realiza atribuțiile sale legale și statutare, conform art. 48 alin. (5) din Legea nr.139/2010, orice organizație de gestiune colectivă trebuie să fie înregistrată ca organizaţie în conformitate cu prevederile legislaţiei în vigoare și să fie avizată de AGEPI. Potrivit Legii nr.139/2010, avizarea, monitorizarea și supravegherea activității organizațiilor de gestiune colectivă este de competența AGEPI.

Luând în considerație condițiile actuale din Republica Moldova, într-un număr redus de cazuri s-a renunțat la transpunerea integrală a directivei în favoarea unei transpuneri aproximative a anumitor prevederi sau au fost alese acele opțiuni de transpunere, care sunt în concordanță cu acquis-ul comunitar și corespund cu nivelul de dezvoltare economică și socială a țării.

Prin proiectul de lege în cauză s-a preconizat, în special, revizuirea sistemului de gestiune colectivă, obiectivul principal al căruia constă în colectarea și repartizarea remunerației titularilor de drepturi, prin intermedierea relațiilor dintre aceștia și utilizatori. Au fost introduse noțiunile generale și regulile de exercitare ale gestiunii colective, condițiile și procedura de avizare a organizațiilor care vor gestiona drepturile patrimoniale ale titularilor de drepturi, drepturile membrilor organizației de gestiune colectivă sau titularilor de drepturi care nu sunt membri nici a unei organizații de gestiune colectivă, prevederi referitoare la organele de conducere și statutul organizației de gestiune colectivă, precum și sancțiunile aplicabile unei organizații în cazul depistării unor iregularități în activitatea acesteia în urma controlului efectuat de către AGEPI.

Cu referire la gestiunea colectivă a dreptului de autor și/sau a drepturilor conexe, printre cele mai importante reglementări introduse conform proiectului sunt prevederile cu privire la:

* drepturile titularilor dreptului de autor și ai drepturilor conexe, care autorizează o organizație de gestiune colectivă printr-un acord în formă scrisă, pentru fiecare drept, categorie de drepturi sau tip de opere și de alte obiecte protejate, precum și drepturile titularilor de drepturi care nu sunt membri nici a unei organizații de gestiune colectivă, dar au o legătură juridică directă cu aceasta, prin lege sau alt tip de contract decât cel de gestiune. Aceste prevederi vin să sublinieze faptul că organizația de gestiune colectivă îi reprezintă pe titularii de drepturi, își exercită atribuțiile în numele acestora, precum și își desfășoară activitatea în vederea satisfacerii drepturilor lor, iar contractul/legătura juridică dintre organizație și titular, presupune drepturi pentru fiecare dintre părțile semnatare. De asemenea, s-a stipulat prin norme juridice concrete faptul că doar titularul dreptului poate decide asupra gestionării drepturilor sale patrimoniale fie individual, fie prin intermediul sistemului de gestiune colectivă. Mai mult decât atât, acesta având oricând dreptul să revoce autorizația acordată unei organizații de gestiune colectivă și să opteze pentru gestiunea individuală a drepturilor sale, cu excepția gestiunii colective obligatorii.

Potrivit proiectului, au fost delimitate drepturile titularilor care sunt gestionate colectiv obligatoriu, respectiv doar prin intermediul unei organizații de gestiune colectivă, precum și drepturile care sunt gestionate colectiv facultativ, pentru gestiunea cărora titularul de drepturi poate apela la organizația de gestiune colectivă.

- regulile în baza cărora se exercită gestiunea colectivă. Astfel, în conformitate cu aceste reguli, remunerațiile colectate de organizația de gestiune colectivă nu sunt și nu pot fi asimilate veniturilor acestora. Mai mult decât atât, toate beneficiile obținute de organizație din plasamente bancare sau alte activități urmează să fie repartizate între titularii de drepturi membri ai acesteia sau care nu sunt membri dar au o legătură juridică directă cu aceasta printr-un contract în formă scrisă, altul decât cel de gestiune. Totodată, sumele colectate de o organizație de gestiune colectivă se repartizează individual titularilor de drepturi, proporțional cu utilizarea reală a repertoriului fiecăruia.

Reieșind din situația actuală, în condițiile statutare, organizațiile de gestiune colectivă ar trebui să-și rețină un comision de administrare ce nu depășește 40% din remunerațiile colectate de la utilizatori. Însă, în cadrul controlului efectuat asupra activității organizațiilor de gestiune colectivă în anii precedenți, se depista mereu că se depășește comisionul stabilit de către Adunarea Generală având cheltuieli nejustificate, ba mai mult, având un comision de 99%. Prin urmare, pentru a nu se mai admite astfel de situații, prin prezentul proiectul de Lege a fost introdus cuantumul maxim al reținerilor (art. 51 din proiect), în mărime de 20%, în cazul drepturilor gestionate colectiv facultativ (comisionul de colectare – 5% și comisionul de repartizare și achitare – 15%) și 15% în cazul drepturilor gestionate colectiv obligatoriu.

Drept urmare, o novație în acest sens, este și faptul că comisioanele de gestiune să fie oprite de către organizații în momentul colectării sumelor (o parte din comision, ceea ce îi va permite organizației de gestiune colectivă o mai bună organizare și administrare a activității) și la momentul efectuării plății sumelor către titularii de drepturi (restul comisionului), pe când în prezent organizațiile de gestiune colectivă își rețin cheltuielile aferente gestionării drepturilor (comisioanele de administrare) la momentul repartizării remunerațiilor acumulate. Astfel, organizațiile de gestiune colectivă vor fi motivate să plătească în cel mai scurt timp posibil remunerațiile acumulate pentru a-și putea acoperi costurile de gestiune. De asemenea, s-a stabilit cu titlu obligatoriu, ca fiecare organizație de gestiune colectivă să repartizeze remunerația colectată în termen de 9 luni de la sfârșitul anului calendaristic în care au fost colectate remunerațiile, iar plata acesteia către titularii de drepturi să fie efectuată în termen de 30 zile de la repartizare, or acest lucru va obliga fiecare organizație să efectueze toate aceste operațiuni în termene cât mai restrânse, iar titularii de drepturi să poată beneficia de sumele de bani ce li se cuvin. Fiecare regulă introdusă are scopul de a atribui gestiunii colective un caracter stabil, iar activitatea propriu-zisă să fie reglementată strict de lege, pentru a nu crea posibilități de acțiune contrare regulilor prestabilite. În acest mod se încearcă a preîntâmpina și neconformitățile care pot fi admise în activitatea organizațiilor de gestiune colectivă.

* interzicerea organizațiilor de gestiune colectivă să desfășoare activitate comercială sau să valorifice operele și obiectele drepturilor conexe care i-au fost încredințate în gestiune. Aceste prevederi asigură respectarea drepturilor încredințate în gestiune organizațiilor de către titularii de drepturi, fiind percepute drept garanție a activității organizației, desfășurate doar pentru realizarea intereselor titularilor.
* condițiile privind avizarea organizațiilor de gestiune colectivă, potrivit cărora organizațiile de gestiune colectivă se înființează și funcționează în temeiul reglementărilor privind asociațiile fără scop lucrativ, cu avizul de constituire și funcționare temporară sau cu avizul de funcționare eliberate în baza deciziei AGEPI (art. 511). Astfel, au fost incluse aspecte noi în domeniu, precum avizul de constituire și funcționare temporară, acordat pentru un termen de 3 ani pentru organizațiile de gestiune colectivă noi create și care îndeplinesc condițiile specificate în articolul 511, și avizul de funcționare acordat organizațiilor de gestiune colectivă, după expirarea termenului de 3 ani, dacă vor îndeplini cumulativ condițiile stipulate la art. 511 alin. (5). Totodată, organizațiile de gestiune colectivă vor fi avizate pe categorii de drepturi, și anume drepturi de autor și drepturi conexe. Menționăm că condițiile de avizare a organizațiilor de gestiune colectivă, avizarea pe categorii de drepturi, precum și acordarea avizelor de constituire și funcționare temporară/de funcționare au menirea să sporească gradul de eficiență a activității organizațiilor, dar și să acorde AGEPI posibilitatea de a acționa în corespundere cu situațiile care vor surveni pe parcursul activității organizațiilor existente. Mai mult ca atât, va spori interesul organizațiilor de gestiune colectivă de a desfășura activitatea sa bazată pe respectarea principiilor de transparență, responsabilitate și bună guvernare, or odată cu primirea avizului de constituire și funcționare temporară acestea vor fi obligate să demonstreze atât titularilor de drepturi, cât și AGEPI capacitatea lor de a gestiona, pe principii colective, drepturile patrimoniale încredințate în gestiune de către titularii de drepturi.
* conceptul de *colector unic*, care va fi organizația de gestiune colectivă desemnată pe baza reprezentativității, prin Decizia AGEPI (art. 512). Ulterior, acesta având dreptul de a încheia cu toate organizațiile de gestiune colectivă un acord prin care se stabilesc criteriile de repartizare a remunerațiilor. Colectorul unic este creat cu scopul optimizării interacțiunii dintre utilizatorii obiectelor dreptului de autor și/sau a drepturilor conexe și titularii de drepturi sau organizațiile de gestiune colectivă similare din străinătate, în calitate de beneficiari ai remunerațiilor corespunzătoare. Odată cu crearea unui colector unic, agenții economici vor interacționa cu o singură organizație și vor semna un singur contract, colectorul unic fiind cel care va semna contractele de licență din numele organizațiilor de gestiune colectivă beneficiare, acumularea și distribuirea sumelor între acestea, etc.
* obligațiile organizațiilor de gestiune colectivă, în special cele referitoare la asigurarea transparenței activităților lor, având obligația de a publica pe pagina proprie de Internet informații actualizate referitoare la statutul și regulamentele interne, rapoartele anuale de transparență, lista membrilor, lista acordurilor de reprezentare încheiate cu alte organizații de gestiune colectivă și alte date importante prevăzute la art. 514 alin. (2). Aceste prevederi tind a exclude situațiile în care titularul de drepturi/utilizatorul nu are acces la informațiile privind activitatea organizației de gestiune colectivă, pagina web constituind mijlocul cel mai eficient de informare a beneficiarilor despre activitatea desfășurată.
* informațiile care se includ în statutul organizațiilor de gestiune colectivă (art. 513). Includerea acestor prevederi este condiționată de existența în prezent, în statutele organizațiilor legal avizate, a unor norme care diferă de la o organizație la alta, iar eventualele modificări aprobate la statut, sunt aduse la cunoștința AGEPI cu întârziere. Astfel, proiectul legii include o prevedere prin care, orice propunere de modificare sau completare a statutului se supune avizării AGEPI, cu două luni înainte de adunarea generală a organizației de gestiune colectivă în cadrul căreia modificarea urmează să fie aprobată. Reieșind din atribuțiile organizației de gestiune colectivă, statutul acesteia are și un conținut specific, mai amplu de cel al unei asociații obștești.

Proiectul conține și prevederi referitoare la organele de conducere, de control și de supraveghere ale organizației de gestiune colectivă. Astfel, pe lângă Adunarea Generală, Consiliul de administrare, Directorul general și Cenzorul sau Comisia de Cenzori, a fost inclusă și Comisia permanentă specială privind accesul la informație, responsabilă de examinarea sesizărilor membrilor organizației care consideră că li s-a încălcat dreptul de acces la informaţii, precum și Consiliul de supraveghere pentru monitorizarea permanentă a activităţii desfăşurate atât de organizația de gestiune colectivă, cât şi de către directorul general al acesteia.

* conținutul raportului anual de transparență. Reieșind din considerentul că în prezent fiecare organizație de gestiune colectivă întocmește raportul anual (darea de seamă) și include în conținutul acestuia informații incomplete, iar Legea actuală nu prevede obligații în acest sens, se propun introducerea prevederilor referitoare la informațiile ce trebuie incluse în raportul anual de transparență, cum ar fi: bilanțul contabil, contul de venituri și cheltuieli, situația fluxurilor de trezorerie, informații privind sumele totale plătite directorului general, membrilor consiliului de administrare, sumele reținute în scopuri sociale, culturale și educaționale, informații privind remunerațiile colectate, repartizate și plătite titularilor de drepturi, informații financiare privind comisionul reținut titularilor de drepturi, etc. Mai mult decât atât, este prevăzută obligația organizației de gestiune colectivă de a publica raportul anual de transparență pe pagina sa proprie de internet, unde rămâne la dispoziția publicului minim 5 ani.

- completarea Legii nr. 139/2010 cu un articol care identifică expres obligațiile utilizatorilor (art. 515), fapt ce va determina asigurarea unei gestiuni mai eficiente a drepturilor de autor și celor conexe.

- stabilire a reglementărilor privind controlul funcționării organizațiilor de gestiune colectivă (art. 5110), precum și prevederile privind încălcarea de către organizațiile de gestiune colectivă a prevederilor legii privind dreptul de autor și drepturile conexe (art. 5111). În acest context, precum și în scopul conștientizării organizațiilor de gestiune colectivă de a avea o activitate bazată pe principii de transparență, responsabilitate și bună guvernare vizavi de titularii de drepturi, propunem ca în cazul în care acestea încalcă obligațiile stipulate la art. 5111 alin. (2), AGEPI să poată decide retragerea temporară a avizului acordat în conformitate cu prevederile art. 511 din proiect. Retragerea temporară a avizului are ca efect suspendarea activității organizației de gestiune colectivă până la schimbarea, de către adunarea generală, a administratorului general și a membrilor consiliului de administrare. Aceste prevederi sunt generate de faptul că în prezent titularii de drepturi sunt prejudiciați de administrarea defectuoasă a activității de către organizațiile de gestiune colectivă, or aceste administrații nu îndeplinesc principala obligație atribuită de lege: plata remunerațiilor de autor către titularii de drepturi.

Amendamentele operate la art. 63, în special cele propuse la alin. (3), transpun parțial prevederile art. 13 din *Directiva 2004/48/CE a Parlamentului European și a Consiliului din 29 aprilie 2004 privind respectarea drepturilor de proprietate intelectuală*. Totodată, prin aceste modificări se asigură o corelare cu reglementările normative din legislația specială din domeniul proprietății intelectuale, în partea ce ține de stabilirea despăgubirilor de către instanța de judecată.

În rest, modificările propuse la alin. (5) și (6) din articolul prenotat sunt de ordin redacțional și nu afectează conceptul proiectului.

Modificarea art. 66 într-o nouă redacție presupune ajustarea acestuia la prevederile *Directivei 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale (directiva privind comerțul electronic),în special ale comerțului electronic, pe piața internă* (Directiva 2000/31/CE)*.*

Progresul societății informaționale care cuprinde un spațiu fără frontiere, determină încălcarea drepturilor de proprietate intelectuală, implicit drepturile autorilor/titularilor de drepturi. Prin redacția propusă se stabilesc clar acțiunile ce constituie încălcare a dreptului de autor și/sau a drepturilor conexe prin intermediul rețelelor de calculatoare, precum și acțiunile/inacțiunile furnizorului de servicii pasibile de răspundere.

Potrivit raportului Consiliului Europei privind racordarea Republicii Moldova la standardele CoE în conformitate cu Recomandarea CM/Rec (2016) în domeniul neutralității rețelei, redacția actuală a art. 66 din Legea nr. 139/2010 plasează răspunderea nejustificată asupra furnizorilor de servicii informative inclusiv pentru acțiunile terților (destinatarilor serviciilor) care utilizează serviciile acestora, fără ca să existe o hotărâre definitivă a instanței de judecată care să constate caracterul ilicit al acțiunilor.

Directiva 2000/31/CE prevede anumite derogări în materie de răspundere a furnizorilor de servicii, respectiv, în cazurile în care activitatea acestora se limitează la procedeul tehnic de exploatare și de a acorda acces la o rețea de comunicații cu privire la care informațiile furnizate prin intermediul terților sunt transmise sau stocate temporar, exclusiv în scopul de a îmbunătăți eficacitatea transmiterii. Această activitate are caracter pur tehnic, automat și pasiv, ceea ce implică faptul că furnizorul de servicii prin intermediul rețelelor deschise a obiectelor dreptului de autor și/sau a drepturilor conexe nu cunoaște și nici nu controlează informațiile transmise sau stocate.

Totodată, Directiva prevede că limitările răspunderii furnizorilor de servicii intermediare nu aduc atingere posibilității de a se interveni cu acțiuni de încetare de diferite tipuri, care pot lua în special forma unor hotărâri ale instanței de judecată care impun încetarea oricărei încălcări sau prevenirea acesteia, inclusiv prin înlăturarea informațiilor ilicite sau blocarea accesului la acestea. De menționat că, Directiva statuează obligația furnizorului de servicii să comunice prompt organelor competente despre presupusele activități desfășurate sau informațiile furnizate de către destinatarii serviciilor ce încalcă dreptul de autor și/sau drepturile conexe.

Suplimentar, în scopul asigurării cerinței de claritate a reglementărilor propuse, la art. 3 din Legea nr. 139/2010 se vor reda noțiunile de „furnizor de servicii” și “destinatar al serviciilor”.

Amendamentele propuse la Legea nr. 114/2014 sunt în strânsă corelare cu modificările operate la articolele 4, 26, 27 și Capitolul privind gestiunea colectivă a drepturilor patrimoniale de autor și a drepturilor conexe din Legea nr. 139/2010.

Menționăm că la definitivarea proiectului de Lege, în contextul modificărilor propuse, au fost examinate și practicile altor state, inclusiv și analiza reflectată în studiile OMPI, în special International Survey on Private Copying 2016și International Survey on Text and Image Copyright Levies 2016.

Adoptarea legii în cauză va crea un mecanism eficient de funcționare a sistemului dreptului de autor și drepturilor conexe, precum și un cadru normativ accesibil de asigurare a protecției drepturilor atât ale titularilor, cât și ale beneficiarilor în procesul de valorificare a obiectelor dreptului de autor și/sau a drepturilor conexe.

1. **Fundamentarea economico-financiară.**

Ținând cont de faptul că proiectul nominalizat are scopul de a asigura corespunderea normelor cadrului juridic în domeniul de referință, precizăm că aplicarea reglementărilor propuse nu necesită careva cheltuieli suplimentare din bugetul de stat.

1. **Transparența în procesul decizional.**

Proiectul legii a fost supus mai multor runde de consultări publice, atât pe platforma Consiliului Economic pe lângă Prim-ministrul Republicii Moldova, cât și în cadrul AGEPI, cu implicarea reprezentanților organizațiilor de gestiune colectivă (Asociația Obștească Oficiul Republican al Dreptului de Autor, Asociația Obștească Asociația Națională “Copyright”), ai sectorului privat (Î.M. „Orange Moldova” S.A., Î.M. Moldcell S.A., Asociația Patronală Camera de Comerț Americană din Moldova (AmCham Moldova), Asociația Națională a Companiilor din Domeniul Tehnologii Informaționale și Comunicații, S&T Mold S.R.L., S.R.L. “Ultra Distribution”, etc,), inclusiv și cu titularii de drepturi.

Totodată, proiectul legii a fost coordonat cu toate autoritățile și instituțiile interesate, potrivit procedurii regulamentare, observațiile cărora se regăsesc în tabelul de divergențe.

În temeiul celor expuse, reieșind din necesitatea completării Legii nr. 139/2010 și Legii nr. 114/2014 cu norme indispensabile funcționării eficiente a sistemului dreptului de autor și drepturilor conexe pe teritoriul țării noastre, precum și în vederea perfecționării și ajustării la reglementările acquis-ului comunitar a actelor normative menționate, considerăm necesară promovarea proiectului în cauză.

**Lilia BOLOCAN,**

**Director General**